Nog geen besluit oor korrupsieklagte teen Zuma | Maroela Media
Mmusi Maimane, leier van die DA, het gesê Michael Masutha, minister van justisie en korrektiewe dienste, het in 'n antwoord op parlementêre vrae kommentaar gelewer op die stand van die saak. Die DA het Masutha uitgevra oor wie in besit is van die dossier, wie die ondersoekbeampte in die saak is en of enigiemand al in dié verband ondervra is.
"Die minister het gesê die NVG oorweeg nog die saak en geen besluit is nog geneem of enigiemand in dié verband vervolg sal word nie," het Maimane gesê. "Dit is uiters kommerwekkend dat die NVG, 'n onafhanklike liggaam, so sloer om 'n besluit oor hierdie saak te neem. Ons kan nie bekostig dat hierdie saak langer uitgerek word nie."
Die DA het in Maart 2014 strafregtelike aanklagte teen Zuma by die Nkandla-polisiestasie aanhangig gemaak kort nadat Thuli Madonsela, die openbare beskermer, 'n verslag oor die sekuriteitsopgraderings by Zuma se private Nkandla-woning bekendgemaak het. Madonsela het bevind dat Zuma onbehoorlik bevoordeel is deur byna R250 miljoen se opgraderings aan sy huis in Nkandla.
Die opgraderings het 'n swembad, beeskraal, hoenderhok, amfiteater en besoekersentrum ingesluit wat die departement van polisie beweer het noodsaaklike sekuriteitsmaatreëls is. Die openbare beskermer het beveel dat Zuma 'n redelike persentasie van die geld aan die staat terugbetaal.
Die nasionale tesourie het in Junie bevind Zuma moet 'n bedrag van R7,8 miljoen aan die staat terugbetaal. Zuma het die geld hierdie week terugbetaal deur 'n huislening wat hy van VBS Mutual Bank bekom het.
Maimane het gesê hy het aan Zuma geskryf en verdere besonderhede versoek rakende die VBS Mutual Bank-lening, soos die leningsooreenkoms, die terugbetalings en ondersteunende dokumente. "Pres. Zuma moet uiteindelik tot die besef kom dat hy nie bo die reg verhewe is nie en dat hy rekening moet hou met die strafregtelike aanklagte wat teen hom gebring is," het Maimane gesê.
"Ons doen 'n beroep op die NVG om onafhanklik en sonder vrees of bevoordeling op te tree en sonder verdere vertraging 'n besluit oor die saak te neem," het Maimane gesê.
Die dag as die ANC vir Zuma laat aankla en laat toesluit vir korrupsie dan eet ek my hoed op.
Wat van 'n nuwejaarsbesluit?
Party van ons wag egter nie tot dan nie, want dalk vergeet ons van die goeie voorneme, ons doen dit sommer nou, onmiddelik.
Reeds gesê; die dag as hy waai as prez raak ek stormdronk. Die dag wat hy tronk toe gaan eet ek Jan se hoed vir hom op.